Κοινή θέση 2003/666/ΚΕΠΠΑ του Συμβουλίου

της 22ας Σεπτεμβρίου 2003

για την τροποποίηση της κοινής θέσης 2001/357/ΚΕΠΠΑ σχετικά με περιοριστικά μέτρα κατά της Λιβερίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 15,

Εκτιμώντας τα ακόλουθα:

(1) Στις 7 Μαΐου 2001 το Συμβούλιο ενέκρινε την κοινή θέση 2001/357/ΚΕΠΠΑ σχετικά με περιοριστικά μέτρα κατά της Λιβερίας(1) κατ' εφαρμογή της απόφασης 1343 (2001) του Συμβουλίου Ασφαλείας των Ηνωμένων Εθνών για τον καθορισμό μέτρων κατά της Λιβερίας, η οποία είχε εγκριθεί στις 7 Μαρτίου 2001 από το Συμβούλιο Ασφαλείας των Ηνωμένων Εθνών [εφεξής αναφερόμενη ως "UNSCR 1343 (2001)"].

(2) Το Συμβούλιο Ασφαλείας των Ηνωμένων Εθνών ενέκρινε την 1η Αυγούστου 2003 την απόφαση του Συμβούλιου Ασφαλείας των Ηνωμένων Εθνών 1497 (2003) που εγκρίνει την εγκατάσταση πολυεθνικής δύναμης στη Λιβερία για τη στήριξη της εφαρμογής της συμφωνίας κατάπαυσης του πυρός στη Λιβερία, η οποία είχε υπογραφεί στην Άκκρα στις 17 Ιουνίου 2003, και η οποία απόφαση θεσπίζει εξαίρεση από την ισχύουσα απαγόρευση του εμπορίου όπλων κατά της Λιβερίας προς στήριξη αυτής της πολυεθνικής δύναμης.

(3) Η κοινή θέση 2001/357/ΚΕΠΠΑ πρέπει να τροποποιηθεί αναλόγως.

(4) Απαιτείται δράση της Κοινότητας για την υλοποίηση ορισμένων μέτρων,

ΥΙΟΘΕΤΗΣΕ ΤΗΝ ΠΑΡΟΥΣΑ ΚΟΙΝΗ ΘΕΣΗ:

Άρθρο 1

Το άρθρο 1 της κοινής θέσης 2001/357/ΚΕΠΠΑ αντικαθίσταται από το ακόλουθο κείμενο:

"Άρθρο 1

1. Απαγορεύεται η προμήθεια ή πώληση πολεμικού εξοπλισμού και συναφούς υλικού κάθε τύπου, συμπεριλαμβανομένων των όπλων και πυρομαχικών, των στρατιωτικών οχημάτων και του σχετικού εξοπλισμού, του παραστρατιωτικού εξοπλισμού, καθώς και των ανταλλακτικών των ανωτέρω, στη Λιβερία, από υπηκόους των κρατών μελών ή από τα εδάφη των κρατών μελών, ή με χρήση σκαφών ή αεροσκαφών υπό τη σημαία τους υπό τους όρους που καθορίζει η απόφαση UNSCR 1343 (2001) και ανεξαρτήτως του εάν τα προαναφερόμενα υλικά προέρχονται ή όχι από τα εδάφη τους.

2. Απαγορεύεται η παροχή στη Λιβερία τεχνικής εκπαίδευσης ή βοήθειας σχετικά με την παροχή, κατασκευή, συντήρηση ή χρήση των υλικών που αναφέρονται στην παράγραφο 1 από υπηκόους των κρατών μελών ή από τα εδάφη των κρατών μελών.

3. Οι παράγραφοι 1 και 2 δεν εφαρμόζονται:

α) ως προς τις προμήθειες μη φονικού στρατιωτικού εξοπλισμού που προορίζεται αποκλειστικά για ανθρωπιστική ή προστατευτική χρήση, καθώς και ως προς τη συναφή τεχνική βοήθεια ή εκπαίδευση, όπως εγκρίνεται εκ των προτέρων από την επιτροπή που συγκροτείται βάσει της παραγράφου 14 του UNSCR 1343 (2001). Επίσης, δεν εφαρμόζονται ως προς τις προστατευτικές στολές, συμπεριλαμβανομένων των αλεξίσφαιρων γιλέκων και των στρατιωτικών κρανών που εξάγονται προσωρινά στη Λιβερία από το προσωπικό των Ηνωμένων Εθνών, αντιπροσώπους των μέσων ενημέρωσης και μέλη ανθρωπιστικών και αναπτυξιακών αποστολών και του σχετικού προσωπικού αποκλειστικά για προσωπική τους χρήση,

ούτε

β) ως προς τις προμήθειες πολεμικού εξοπλισμού και συναφούς υλικού καθώς και ως προς την παροχή τεχνικής εκπαίδευσης και βοήθειας που προορίζονται αποκλειστικά για τη στήριξη της πολυεθνικής δυνάμεως στη Λιβερία και για να χρησιμοποιηθούν από αυτήν, η οποία έχει εγκατασταθεί για τη στήριξη της εφαρμογής της συμφωνίας της Λιβερίας για την κατάπαυση του πυρός, η οποία υπεγράφη στις 17 Ιουνίου 2003 στην Άκκρα.".

Άρθρο 2

Η παρούσα κοινή θέση τίθεται σε ισχύ την ημέρα της υιοθέτησής της.

Εφαρμόζεται από την 1η Αυγούστου 2003.

Άρθρο 3

Η παρούσα κοινή θέση δημοσιεύεται στην Επίσημη Εφημερίδα της Ευρωπαϊκής Ένωσης.

Βρυξέλλες, 22 Σεπτεμβρίου 2003.

Για το Συμβούλιο

Ο Πρόεδρος

R. Buttiglione

(1) ΕΕ L 126 της 8.5.2001, σ. 1· κοινή θέση, όπως τροποποιήθηκε τελευταία από την κοινή θέση 2003/365/ΚΕΠΠΑ (ΕΕL 124 της 20.5.2003, σ. 49).